Okuwulira omusango gwa DPC wa Old Kampala Joram Mwesigye kwongezeddwayo okutuusa nga 4 omwezi ogujja omwaka guno.
Mwesigye avunanibwa emisango esatu okuli okutuusa obulabe ku muntu saako n’okwonoona camera bbiri ezabannamawulire ba TV okuli eya Andrew Lwanga ne Joseph Ssetimba.
Omulamuzi w’eddaala erisooka ku kooti ya Buganda Road Sanyu Mukasa ayongezaayo okuwulira omusango guno oluvannyuma lw’okuba nga abajulizi abakulu mu musango guno tebabaddewo olw’ensonga nti bali mukujjanjabibwa.
Ku balaza ya week eno, Mwesigye yakwatibwa ku butambi bwa video nga akuba munnamawulire Andrew Lwanga eyali asaka amawulire g’okwekalakaasa kw’abavubuka ab’eyita abatalina mirimu.
Ono yalabiseeko mu kkooti ku lw’okuna wabula omulamuzi namukkiriza okweyimirirwa ku mitwalo kinaana ez’obuliwo ate nga abalala abataano abaamweyimiridde baalagiddwa okusasula obukadde bubiri buli omu ezitali za buliwo.
Akulira ebikwekweto bya poliisi mu ggwanga Andrew Ferix Kaweesi yagambye nti mwesigye emisango yagikola ku lulwe nga omuntu era wakuvunanibwa nga ssekinomu sso ssi nga poliisi.
Lwanga eyafuna obuvune ku mutwe ajjanjabibwa mu ddwaliro e Nsambya ate Ssetimba nga ono yakubwa omukka ogubalagala ogwamuyisa obubi yye ajjanjabibwa ku ddwaliro lya Rift Valley e Makindye.
lug_Latn lug_Latn lug_Latn lug_Latn lug_Latn lug_Latn lug_Latn